**הנחיות והוראות הממונה על התקינה לעניין יבוא טובין שחל עליהם תקן רשמי**

**מהדורה מספר 2**

**1 אפריל 2022**

תוכן עניינים

[פרק 1: מבוא והגדרות 3](#_Toc100084229)

[פרק 2: מרשם היבואנים 7](#_Toc100084230)

[פרק 3: מסלולי יבוא 9](#_Toc100084231)

[פרק 4: אישור דגם 13](#_Toc100084232)

[פרק 5: אישור משלוחים 16](#_Toc100084233)

[פרק 6: חובות היבואנים 31](#_Toc100084234)

[פרק 7: מסלולי הקלות ליבואנים 33](#_Toc100084235)

[פרק 8: הפרות אמון 43](#_Toc100084236)

#

# פרק 1: מבוא והגדרות

* 1. **כללי**
		1. **הקדמה**

ההנחיות לעניין ייבוא טובין שחל עליהם תקן רשמי שלהלן מהוות ריכוז הנחיות הממונה על התקינה לעניין יבוא טובין שחל עליהם תקן רשמי, וזאת בהתאם לחקיקה ולכל דין הקיים בנושא.

יובהר כי נוהל זה בא בנוסף לסמכויות הפיקוח והאכיפה של הממונה הן לעניין פעולות היבואנים והן לעניין פעולות המעבדות המאושרות והמוכרות, וזאת על פי נהלי האכיפה והפיקוח של הממונה ובהתאם לכל דין.

* + 1. **חקיקה והוראות רלוונטיות**

החקיקה וההוראות הרלוונטיות לעניין נוהל זה הם בין היתר:

* + - 1. [חוק התקנים, התשי"ג– 1953](https://www.nevo.co.il/law_html/law01/232_001.htm) (להלן – החוק או חוק התקנים), על חקיקות המשנה שהותקנו מכוחו.
			2. [פקודת הייבוא והייצוא [נוסח חדש], התשל"ט– 1979](https://www.nevo.co.il/law_html/law01/265_033.htm) (להלן – פקודת הייבוא והייצוא), על חקיקות המשנה שהותקנו מכוחה, לרבות צו ייבוא חופשי.
		1. **מטרות הנוהל**
			1. להבהיר את הרקע הרגולטורי לפעילות מעבדות לבדיקה בהקשר לביצוע בדיקות התאמה לתקן ולמתן "אישור עמידה בדרישות הממונה על התקינה לשחרור טובין מיובאים" ושחרורם מרשות המכס .
			2. לפרט את השלבים השונים בתהליך בדיקת טובין מיובאים עד לקבלת אישור הממונה על התקינה לשחרור טובין מיובאים.
			3. לפרט את מסלולי ההקלות השונים ואת כל הנוגע לסטטוס מפר אמון.
	1. **הגדרות ומונחים**

להלן מונחים והגדרות בהם נעשה שימוש בפרקים השונים של הנוהל:

* **אישור עמידה בדרישות הממונה על התקינה לשחרור טובין מיובאים –** אישור בדבר עמידה בבדיקת התאמה לדרישות התקינה כאמור בסעיף 9(א)(1) לחוק התקנים (להלן – דרישות התקינה), המתקבל לאחר המלצת מעבדת בדיקה, כאמור בפקודת הייבוא וייצוא.
* **אישור בדיקת מעבדה** – אישור דגם או אישור משלוח.
* **אישור דגם** – אישור של מעבדת בדיקה המסתמך על בדיקה מלאה שלפיה דגם של טובין שנבדק עומד בדרישות התקינה החלות עליו.
* **אישור משלוח** – אישור של מעבדת בדיקה המסתמך על בדיקה של מדגם מטובין מסוים במשלוח מסוים, שלפיו הטובין שנבדקו זהים לדגם הטובין שניתן לגביו אישור דגם.
* **אישור שחרור תחת התחייבות** – אישור שחרור טובין מפיקוח רשות המכס למחסני היבואן, שניתן על ידי מעבדת בדיקה בטרם נבדק הטובין וקיבל היבואן "אישור עמידה בדרישות הממונה על התקינה לשחרור טובין מיובאים".
* **"ארגון ILAC"** – הארגון הבין-לאומי של גופי הסמכת מעבדות וגופי פיקוח (International Laboratory Accreditation Cooperation).
* **בדיקת השוואה –** בדיקה שמטרתה לבדוק את הזהות בין הדגם הנבדק לבין הדגם המייצג משפחה.
* **בדיקת השלמה -** בדיקה המתבצעת במסגרת בדיקת הדגם שבוצעה על ידי מעבדת בדיקה או על ידי מעבדה מוסמכת על ידי גוף החבר בארגון ILAC לעניין מי שביצע את הבדיקה טרם כניסת הטובין לארץ, אשר אינה בדקה את כל סעיפי התקן. מעבדת הבדיקה תבצע בדיקת השלמה לסעיפי התקן שלא נבדקו.
* **בדיקה מלאה** – בדיקה המתבצעת לטובין בהתאם לכל דרישות התקינה החלות עליו.
* **בדיקת משלוח –** בדיקה של חלק מבדיקות התקן הרשמי לטובין במשלוח מסויים ע"פ נספח ש' הרלוונטי בהמשך לאישור דגם שקיים לטובין.
* **בקשה של יבואן**- בקשה לקבלת אישור הממונה על התקינה עבור טובין מיובאים**.**
* **דגם (של מוצר) –** גריסה מסוימת של מוצר המאופיינת על ידי האלמנטים הבאים:

תכן מוגדר אחד, החומרים שממנו הוא עשוי, רכיבים עיקריים זהים, מיוצר בתהליכי ייצור זהים ע"י יצרן אחד, בארץ ייצור אחת או אתר ייצור אחד בעל ערכים תפקודיים נומינליים זהים והמסומנים על ידי היצרן כדגם אחד.

האלמנטים המסוימים המגדירים דגם של מוצר מסוים יכללו, בהתאם לצורך בנספח ש' של אותו המוצר.

* **המלצה לעמידה בדרישות הממונה על התקינה** – מסמך המופק על ידי מעבדת בדיקה ונשלח במערכת הממוחשבת של הממונה על התקינה, המהווה אישור של המעבדה כי הטובין אכן עומדים בדרישות החלות עליהם בהתאם לקבוצות היבוא השונות.
* **הצהרה -**  הצהרת יבואן שהטובין שבמשלוח מתאים לתקן.
* **טובין** – מצרך לפי חוק התקנים.
* **יבואן**  רשום – חברה או פרט שמייבא טובין והוא רשום במרשם היבואנים (להלן – יבואן).
* **יבואן מפר אמון –** יבואן שהפר הוראות פקודת הייבוא והייצוא, לרבות הנחיות הממונה על התקינה, והוגדר ע"י הממונה על התקינה כ"מפר אמון".
* **מיופי כוח יבואן –** נציג מטעם היבואן המגיש בקשות לשחרור טובין מהמכס.
* **מכון התקנים –** המכון כמשמעותו בחוק התקנים.
* **הממונה על התקינה – הממונה** כמשמעותו בחוק התקנים.
* **מעבדת בדיקה ­–** מכון התקנים או מעבדה מוכרת.
* **מעבדה מוכרת –** מעבדה שקיבלה הכרה מהממונה על התקינה ע"פ סעיף 2י לפקודת הייבוא והייצוא. מעבדה זו רשאית לבצע בדיקות התאמה לדרישות התקינה לטובין מיובאים. תעודה של מעבדה זו הינה ראיה קבילה בבית המשפט.
* **מעבדה מוסמכת –** מעבדה שהוסמכה לשמש כמעבדה בתחום מתן האישור לפי הוראות חוק הרשות הלאומית להסמכת מעבדות, התשנ"ז-1997 או אם הוסמכה על ידי גוף החבר בארגון ILAC.
* **מערכת תקשורת ומידע (מת"מ) –** מערכת תקשורת ומידע כהגדרתה בפקודת היבוא והיצוא.
* **משלוח** – טובין שהגיע ארצה יחדיו בליווי אותו שטר מטען.
* **משפחה של דגמים** – מספר דגמים הזהים במרבית תכונותיהם ורכיביהם העיקריים, אך נבדלים זה מזה במספר תכונות שאינן מהותיות ואשר אין להן השלכות על התאמה לדרישות התקינה. הרכיבים המאפיינים משפחה של מוצר מסוים מוגדרים, בהתאם לצורך, בנספח ש' של אותו התקן.
* **נספח ש'** – נספח לכל תקן רשמי, הקובע כיצד מאשרים דגם או משלוח של מוצר נתון כולל הגדרת דגם או משפחה כולל תוקף אישור הדגם ותדירות הבדיקות (מפורסם באתר של מינהל התקינה).
* **קבוצת טובין –** הקבצה של מוצרים לפי פוטנציאל הסיכון הבטיחותי שלהם.
* **רשימה החיובית** – רשימת ראי לתוספת השלישית בפקודה שמשמעותה אילו מוצרים נדרש לייבא במסלול קסיס בכפוף לאילו התאמות.
* **תיק מוצר** – הפרטים והמסמכים המנויים בתוספת לפקודה לגבי הטובין ולגבי כל משלוח והכל כמפורט בנספח ד' – תיק מוצר לדגם.
* **תל"ח –** תקן לא חל. תל"ח מתקיים כאשר התקן מוזכר בטור ג' של התוספת השנייה לצו יבוא חופשי, התשע"ד-2014 (להלן – צו יבוא חופשי) אינו חל על הטובין במשלוח.
* **תקן בין-לאומי (לעניין הנחיות אלו)** - תקן בין-לאומי על עדכוניו, ובכלל זה אסדרה זרה, שהדרישות הקבועות בהם אומצו במלואן או בחלקן בתקן רשמי, למעט תקן רשמי המפורט בתוספת השלישית.

# פרק 2: מרשם היבואנים

1. **רישום במרשם**
	1. על פי סעיף 2ד לפקודה, כל היבואנים המייבאים טובין שחל עליהם תקן רשמי חייבים להירשם במרשם היבואנים ([קישור לרישום יבואן במרשם היבואנים](https://forms.gov.il/globalData/GetSequence/getHtmlForm.aspx?formType=STDImporterReg@moital.gov.il)) עוד בטרם שחרור הטובין. מומלץ להירשם במרשם עוד בטרם הייבוא בכדי למנוע עיכובים בשחרור הטובין.
	2. מרשם היבואנים מנוהל על ידי הממונה על התקינה במשרד הכלכלה והתעשייה.
2. **עדכון פרטים במרשם דרך פורטל היבואנים.**
	1. פקודת הייבוא והייצוא סעיף 2 ג (ב) ו- (ד) קובעת חובת עדכון הפרטים והמסמכים אותם מסר היבואן למרשם היבואנים ([קישור לפורטל היבואנים של משרד הכלכלה](https://login.gov.il/nidp/idff/sso?id=usernamePasswordSMSOtp&sid=0&option=credential&sid=0&target=https%3A%2F%2Faccount.gov.il%2FLAGBroker%3F%2522https%3A%2F%2Fimporters.economy.gov.il%2F%2522)), לא יאוחר מ- 14ימי עסקיםממועד השינוי, כלהלן:
		1. פרטי הזיהוי של החברה ובכלל זה בעלי השליטה וחברות שבשליטתו;
		2. פרטי מוסר ההצהרה.
	2. בנוסף, חלה חובה לעדכן מידע אודות חדלות פרעון /פשיטת רגל / פירוק החברה.
	3. עדכון הפרטים המרשם מבוצע באמצעות פורטל היבואנים של המשרד הכלכלה ע"י מוסר ההצהרה בלבד.
3. **ביטול רישום היבואן במרשם היבואנים**

בהתאם לסעיף 2ג(ו) לפקודה הממונה על התקינה רשאי לבטל את רישומו של יבואן הרשום במרשם או להתלותו עד לקיום תנאים שיורה עליהם או לתקופה שיורה עליה שלא תעלה על שנה, בהתקיים, אחד מהתנאים המפורטים בין היתר:

* + 1. הרישום בוצע על סמך מידע חלקי, שגוי או מטעה.
		2. היבואן הרשום (ואם הוא תאגיד – הוא או נושא משרה בו) הורשע בעברה, שמפאת מהותה, חומרתה או נסיבותיה אין הוא ראוי לדעת הממונה על התקינה להיכלל במרשם.
		3. היבואן הרשום הפר הוראה מההוראות לפי פקודת הייבוא והייצוא או לפי חוק התקנים.
		4. היבואן הרשום או מי מטעמו סרב לשתף פעולה לשם בירור חשד כי הטובין שיובאו על ידו אינם עומדים בדרישות התקינה.
		5. היבואן הרשום נקבע כמפר אמון בשל הפרות שהוא ביצע, אשר הממונה על התקינה סבר כי מפאת מהותן, חומרתן או נסיבותיהן אין היבואן ראוי להיכלל במרשם.
1. **אמות המידה לתקופת ביטול או התליית רישום**

תקופת ביטול/התליית הרישום תפוג בהתקיים אחד מהתנאים הבאים:

* 1. תמה תקופת הביטול שקצב הממונה
	2. חלפו 12 חודשים מיום הביטול.
	3. החלטת הממונה על התקינה לקצר את תקופת הביטול / התליית הרישום בהתאם לשיקול דעתו המקצועי ומטעמים שירשמו.
1. בכל מקרה של ביטול רישום, על היבואן להירשם מחדש במרשם היבואנים בסיום תקופת הביטול.

#

# פרק 3: מסלולי יבוא

* 1. **מבוא**
		1. צו ייבוא חופשי קובע, בין היתר, כי יבוא טובין המפורטים בתוספת השנייה לצו מותנה בעמידה בתנאים המפורטים בטור ג' של אותה תוספת**,** כאשר לצורך שחרור הטובין מפיקוח המכס נדרש אישור עמידה בדרישות הממונה על התקינה או אישור שחרור תחת התחייבות מאת מעבדת בדיקה.
		2. בהמשך להחלטת הממשלה 1341 מיום 27/01/2002 בדבר הקמת ועדה מקצועית שתבחן את נושא בדיקות התקינה של טובין מיובאים, אימצה הממשלה את מסקנות הועדה בהחלטה מספר 1782 מיום 04/04/2004, והחליטה להטיל על שר הכלכלה והתעשייה לפעול להקלה בבדיקות התקינה בייבוא, בכפוף להגברת רמת הבקרה והאכיפה. אחד הצעדים שהועדה הציעה לנקוט בו והממשלה אימצה את המלצתה הוא קביעת מדרג של 4 רמות בדיקה בייבוא לקבוצות טובין שחל עליהם תקן רשמי, לפי רמת סיכון שטמונה בהן לבריאות ולבטיחות הציבור או לפי השפעתן על איכות הסביבה. בהמשך, בשנת 2013, תוקנה פקודת הייבוא והייצוא כך שעל יבוא טובין מסוימים תחול חובה להגשת תצהירים בדבר התאמתם לדרישות התקן הרשמי החל עליהם.
		3. יובהר כי בתיקון מספר 2 לפקודה, שנכנס לתוקף בתאריך 01.04.2018, הוחלפה הדרישה לתצהיר בדרישה להצהרה בנוסח ובצרוף המסמכים כנדרש.
		4. בעקבות החלטת הממשלה 243 מיום 1.08.2021 בדבר פתיחת המשק ליבוא והפחתת יוקר המחיה, ונחקק חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), המכונה גם חוק ההסדרים. לאור כך תוקנה פקודת היבוא והיצוא (הלן – תיקון מספר 4), כך שלמרבית הטובין ניתן יהיה להצהיר על עמידה בדרישות תקן ישראלי רשמי ולצרף את אישור הממונה על התקינה לשחרור טובין מיובאים לצורך שחרור הטובין מרשויות המכס. בנוסף תוקן חוק התקנים כך שניתן לייבא טובין המתאים לדרישות תקן בין-לאומי על עדכוניו ובכלל זה אסדרה זרה, שאומצו, במלואן או בחלקן, בתקן ישראלי רשמי, למעט חריגים שנקבעו בתוספת השלישית לחוק התקנים.
	2. **מטרה**

מטרתו של פרק זה לפרט מהם משטרי הבדיקות ותנאי השחרור של הטובין בכל מסלול יבוא ולכל קבוצת טובין, לרבות המסמכים שעל יבואן להמציא ולשמור. בנוסף ההוראות מפרטות העברה בין רמות הבדיקה השונות וכן מסדירות נהלי התערבות של המשרד בטיפול בבקשה לקבלת "אישור עמידה בדרישות הממונה על התקינה לשחרור טובין מיובאים", לרבות צורך הבטחת הפיקוח והאכיפה.

* 1. **מסלול יבוא על בסיס התאמה לתקן ישראלי רשמי**
		1. **חלוקה לקבוצות היבוא**
			1. התקנים הרשמיים מחולקים, בצו קבוצות היבוא, ל-4 קבוצות יבוא.
			2. הרשימות מופיעות באתר המשרד בקישור הבא:

<https://www.gov.il/he/departments/general/import-groups-info>

* + - 1. ככלל, הקבוצות נקבעו לפי רמת הסיכון שטמונה בטובין וכן בהתחשב בניסיון המצטבר שבידי הממונה בפעולות האכיפה שהוא מבצע.
		1. **התנאים לקבלת "אישור עמידה בדרישות הממונה על התקינה לשחרור טובין מיובאים" על פי חלוקה לקבוצות הייבוא:**
			1. **קבוצה מספר 1 –** אישור מעבדת בדיקה בתוקף לדגם הטובין ("אישור דגם") וכן אישור מעבדת בדיקה למשלוח הטובין ("בדיקת משלוח").
			2. **קבוצה מספר 2 –** אישור מעבדת בדיקה בתוקף לדגם הטובין ("אישור דגם") וכן הצהרה בחתימת היבואן ולפיו הטובין שבמשלוח עומדים בדרישות התקן הרשמי וכי הם תואמים את הדגם שנבדק ואושר על ידי מעבדת בדיקה ב"אישור הדגם" שצרף לבקשתו (קישור לנספח א' – הצהרת יבואן במסלול התאמה לתקן הישראלי הרשמי).
			3. **קבוצה מספר 3 –** הצהרה בחתימת היבואן בדבר התאמת הטובין שבמשלוח לדרישות התקן הרשמי שחל עליהם (קישור לנספח א' – הצהרת יבואן במסלול התאמה לתקן הישראלי הרשמי).
			4. **קבוצה מספר 4 – טובין המיועדים לשימוש בתעשייה בלבד ולא ע"י הצרכן.** שחרור טובין אלה לא יהא מותנה בקבלת "אישור עמידה בדרישות הממונה על התקינה לשחרור טובין מיובאים" או "אישור שחרור תחת התחייבות".
		2. יבואן רשאי לבקש לשחרר את הטובין בהצגת אישור דגם או בדיקת משלוח גם אם לא נדרש לכך בקבוצת היבוא בה מצויים הטובין.
		3. **מסמכים**

מכוח סעיף 2יב והתוספת לפקודה יבואן חייב להחזיק את המסמכים כמפורט בנספח ד' - "תיק מוצר לדגם" (קישור לנספח ד' - "תיק מוצר לדגם").

* 1. **מסלול יבוא על בסיס עמידה בדרישות התקן הבין-לאומי (להלן – דרישות התקן הבין-לאומי)**

במסלול זה ניתן לייבא טובין העומדים בהוראות סעיף 9(א)(1)(ב) לחוק התקנים, מנויים ברשימה החיובית (הרשימה המפורסמת באתר הממונה בהתאם להוראות סעיף 9(א)(5)(א)) ועומדים בתנאיםהקבועים בה ובתנאים נוספים כמפורט להלן:

* + 1. הגשת הצהרת יבואן אשר תכלול את הדברים הבאים (קישור לנספח ב' - הצהרת יבואן במסלול התאמה לדרישות התקן הבין-לאומי):
			1. הצהרה שהטובין שבמשלוח זהים לטובין המפורטים במסמכים שהגיש;
			2. הצהרה כי הטובין עומדים בדרישות התקן הבין לאומי כנדרש;
			3. התחייבות להשלמת הסימון הנדרש לפי הדין הישראלי ואם הטובין מכשיר חשמלי – התאמת הטובין לרשת החשמל הנוהגת בישראל טרם שיווקם.
		2. הגשת תעודת בדיקה מאת מעבדה מוסמכת על ידי גוף החבר בארגון ILAC או מאת מכון התקנים, שלפיה הטובין עומדים בדרישות התקן הבין-לאומי, ו/או מסמך אחר כנדרש על פי הפקודה וכמפורט ברשימה החיובית.
		3. **מסמכים**

מכוח סעיף 2יב והתוספת לפקודה יבואן חייב להחזיק את המסמכים כמפורט בנספח ד' - "תיק מוצר לדגם" (קישור לנספח ד' - תיק מוצר לדגם)

#

# פרק 4: אישור דגם

1. **הקדמה**

אישור דגם נדרש לשם אישור שחרור מהמכס וקבלת "אישור עמידה בדרישות הממונה לשחרור טובין מיובאים" במסלול התאמה לתקן ישראלי רשמי (טובין המשויכים לקבוצות התקנים 1 ו- 2) וכן במסלול התאמה לדרישות התקן הבין-לאומי .

1. **אישור דגם**

**במסלול התאמה לתקן ישראלי רשמי** אישור דגם הוא אישור של מעבדת בדיקה המסתמך על בדיקה שלפיה דגם של טובין שנבדק עומד בדרישות הסעיפים הרשמיים בתקנים החלים עליו. זהו אישור הניתן פרטנית לדגם וכאשר מדובר במשלוח המכיל מספר דגמים שונים, כל דגם במשלוח יידרש לאישור דגם נפרד. תיאור הדגם בתעודת הבדיקה יכלול לפחות את הפרטים הבאים: שם המוצר, שם תת המוצר, שם הדגם, ארץ יצור ושם היצרן.

* + 1. אישור דגם ניתן על ידי מעבדת בדיקה כהגדרתה בפקודת הייבוא והייצוא ובהתאם להוראות הממונה לעניין הכרה במעבדות.
		2. כדי להקטין את הסיכון שלמשלוח שלם לא יינתן "אישור עמידה בדרישות הממונה על התקינה לשחרור טובין מיובאים" (כלומר, שהמשלוח לא יתאים לדרישות התקנים הרשמיים החלים על הטובין שבמשלוח) מומלץ ליבואן לאשר את הדגם במעבדת הבדיקה טרם התחלת ייבוא משלוחים מסחריים.
1. **הליך הטיפול בבדיקת דגם שנתגלו בו ליקויים**
	1. היבואן יקבל תעודת בדיקה עם מסקנה שלילית.
	2. אם מדובר בליקויים הניתנים לסילוק, היבואן רשאי להציג למעבדה בשנית את דגם המוצר לאחר שסולקו בו כל הליקויים.
	3. נציג המעבדה יוודא את סילוקם של הליקויים בדגם שנבדק. אם סולקו כל הליקויים והדגם נמצא מתאים לכל סעיפי התקן הרשמי, תופק ליבואן תעודת סילוק ליקויים הכוללת את פירוט סעיפי התקן בהם התגלו אי ההתאמות שסולקו.
	4. המעבדה תפיק תעודת דגם חיובית המסתמכת על התעודה הראשונה בה פורטו הליקויים ותעודת סילוק הליקויים ותשמור את היסטורית בדיקות הדגם של המוצר, לתקופה שלא תפחת משבע שנים.
	5. מומלץ ליבואן לגבי משלוחי טובין, בהם במסגרת אישור דגם נמצאו ליקויים, לבצע את תיקון הליקויים בחו"ל טרם היבוא והגעת הטובין לארץ. במידה ולא סולקו הליקויים בחו"ל יש להודיע מראש על כך למעבדת הבדיקה.
	6. במשלוחים ששוחררו מחזקת המכס, נבדקו ונמצאו בהם ליקויים שאינם ניתנים לסילוק, היבואן יבצע השמדה לכלל הטובין בנוכחות מכון התקנים או לחילופין ייצא את המשלוח.
2. **תוקף אישור דגם**

אישור הדגם יהיה בתוקף כל עוד לא השתנה התקן לפיו ניתן אישור הדגם ובלבד שלא נעשה שינוי בטובין.

1. **תוקף האישור יפוג בכול אחד מהמקרים הבאים:**
	1. יעודכן התקן, באופן שמדובר בשינוי בעל השפעה על אישור הדגם, תפעל המעבדה באופן הנדרש לעדכון אישור הדגם, בהתאם לשינוים שבוצע בתקן באחת משתי הדרכים הבאות, בהתאם לשיקול דעתם המקצועית:
		1. דרישות אישור דגם חדש;
		2. דרישות בדיקות השלמה לשם המשך תוקפו של אישור הדגם.
	2. חל שינוי במוצר (החומרים שממנו הוא עשוי, רכיבים, יצרן, ארץ יצור, ערכים תפקודיים נומינליים וכו'), באופן שלדעתם המקצועית של מעבדת הבדיקה יש בכך כדי להשפיע על אישור הדגם, באחריות היבואן להביא לידיעת מעבדת הבדיקה על כל שינוי במוצר שלגביו הוא מתבקש להסתמך על אישור הדגם שניתן על ידה.
2. **בדיקת השוואה לאישור דגם שניתן ליבואן אחר**
	1. יבואן רשאי לבקש ממעבדת בדיקה אישור דגם לטובין בהתבסס על "אישור דגם" שהופק על ידה לדגם שהוצג על ידי יבואן אחר, וזאת אם הטובין שאותם הוא מעוניין לייבא הם מאותו דגם ובהתקיים התנאים הבאים:
		1. אישור הדגם עליו מבקשים להסתמך עדיין **בתוקף**.
		2. מעבדת הבדיקה ביצעה בדיקת השוואה שתכלול לכל הפחות את סעיפי הבדיקה הנדרשים על פי נספח ה"ש" הרלוונטי למשלוח ובדיקות נוספות שייקבעו על ידי המעבדה לצורך אישור זהות בין הדגמים.
	2. במקרה שאישרה מעבדת הבדיקה את ההסתמכות על אישור הדגם הקיים, תפיק ליבואן המבקש אישור דגם הכולל את תיאור הדגם כמפורט בסעיף 4.2.
	3. באישור הדגם יצוין שהאישור ניתן על סמך תעודת בדיקת דגם שהוצאה ליבואן אחר, תוך ציון מספרה של תעודת בדיקת הדגם האמורה ומספר התעודה של בדיקת ההשוואה המאשרת כי בדיקת ההשוואה נמצאה חיובית.
	4. תוקף אישור הדגם המתבסס על בדיקת ההשוואה יהיה עד לא יאוחר מתוקף אישור הדגם שעליו מבקשים להסתמך.

#

# פרק 5: אישור משלוחים

1. **הקדמה**
	1. בחינת בקשות למתן "אישור עמידה בדרישות הממונה על התקינה לשחרור טובין מיובאים" תתבצע בהתאם למסלול היבוא הנבחר: על בסיס עמידה בתקן ישראלי רשמי או על בסיס עמידה בתקן בין-לאומי, כמפורט בפרק זה. במסלול עמידה בתקן ישראל, תתבצע הבחינה בהתאם לקבוצת היבוא הרלוונטית לכל תקן.
	2. בקשות לקבלת אישור הממונה, לטובין המסווגים בקבוצות השונות, יוגשו לפי בחירת היבואן לאחת ממעבדות הבדיקה שהוכרו ע"י הממונה על התקינה לתקן החל על הטובין.
	3. מגיש הבקשה יהיה מי שמסמכי המשלוח של הטובין הם על שמו, אלא אם כן הציג אישור העברת בעלות. כאשר מסמכי המשלוח הם על שם יבואנים מתחומי הרשות הפלסטינית או על שם יבואנים "מפרי אמון" או יבואנים שבוטל רישומם במרשם על ידי הממונה על התקינה, נדרש לקבל **בנוסף** את אישור הממונה על התקינה, דרך המעבדה המטפלת.
2. **אופן הטיפול בבקשה ל"אישור עמידה בדרישות הממונה על התקינה לשחרור טובין מיובאים" לטובין בקבוצת יבוא 1**.

**אופן הגשת הבקשה**:

* 1. היבואן יעביר למעבדת הבדיקה בקשה לקבלת "אישור עמידה בדרישות הממונה על התקינה לשחרור טובין מיובאים".
	2. היבואן יצרף לבקשה את חשבון מכר, שטר מטען וכל מסמך רלוונטי אחר שנדרש לטובין הספציפי הנכלל במשלוח.

**אופן בדיקת מסמכי הבקשה על ידי מעבדת הבדיקה**:

* 1. הבקשה תיקלט במעבדת הבדיקה, אשר תבדוק את מסמכי הבקשה, לרבות סטטוס היבואן;
	2. נציגי מעבדת הבדיקה יבדקו קיומם והתאמתם של כל המסמכים הנדרשים כמפורט לעיל.
	3. נציגי מעבדת הבדיקה יבדקו בהתייחס לטופס הבקשה:
		+ 1. האם הנתונים שמולאו בו תואמים לנתוני חשבון הספק / חשבון המכר

\*היבואן יכול למחוק את המחירים בחשבון הספק /המכר למעט במקרים בהם נדרשת הפקדה של ערבות בנקאית) ושטר המטען.

* + - 1. כל הנתונים בטופס הבקשה מולאו באופן מלא וכנדרש לרבות מיקום מדוייק של פריקת הטובין במשלוח מיד עם שחרורו מהמכס.
			2. סטטוס היבואן במרשם היבואנים.
			3. סטטוס של היבואן לעניין ההקלות.
			4. האם קיים אישור דגם תקף לטובין המתוארים במסמכי הבקשה.
	1. נציגי מעבדת הבדיקה יהיו רשאים לבקש השלמות של מסמכים מהיבואן ככל שיימצא שאלו חסרים בבקשה.
	2. מצאה מעבדת בדיקה כי המסמכים שהוגשו מעלים חשש למידע כוזב או שגוי, תעביר את המסמכים והמידע לממונה על התקינה ותמשיך לפעול בהתאם להנחייתו.
	3. בהתאם לבחינת המסמכים ו"הנחיות הממונה על התקינה" יוחלט אם ניתן לתת אישור שחרור מותנה / תחת התחייבות ובאיזה תנאים.

**בדיקת המשלוח על ידי מעבדת הבדיקה:**

* 1. בדיקת המשלוח ע"י המעבדה יכולה להתבצע באחת משתי הדרכים:
		1. **החזקת משלוח הטובין בחזקת המכס –**

החלטה בדבר ביצוע הבדיקה כשהטובין עדיין מצויים בחזרת המכס תתקבל

באחד מהמקרים הבאים:

כאשר היבואן הוגדר כמפר אמון, עם סנקציה של החזקה בנמל עד תום הבדיקות;

כאשר מדובר בטובין המיועדים לשטחי הרשות הפלסטינית

במקרה זה מעבדת הבדיקה תוציא דוגמה לצורך בדיקה ותמשיך בתהליך בהתאם לתוצאות הבדיקה בהתאם לסעיף 5.2.21 .

* + 1. **שחרור מותנה של משלוח הטובין ע"י מעבדת בדיקה**
			1. בכדי לקבל אישור שחרור תחת התחייבות לטובין, מתחייב היבואן שלא להפיץ/למכור את הטובין עד לקבלת "אישור עמידה בדרישות הממונה על התקינה לשחרור טובין מיובאים".
			2. ככל שנמצא כי כל המסמכים הוגשו כנדרש, היבואן אינו בסטטוס מפר אמון ואין הנחיה אחרת של הממונה על התקינה, יקבל היבואן מהמעבדה אישור שחרור תחת התחייבות לטובין מחזקת המכס.
			3. שחרור מותנה של טובין יתבצע **בהפקדת ערובה** במקרים הבאים:
				1. כאשר הועברה בעלות למשלוח מיבואן הנמצא בסטטוס מפר אמון בהנחיה מפורשת מטעם הממונה על התקינה.
				2. כאשר מדובר ביבוא מתקני לונה פארק ומתקני משחקים לילדים.
				3. בהתאם לשיקול דעתו של הממונה על התקינה, מטעמים שירשמו, לרבות במצבים של חברות בשליטת קרוב.

אופן הטיפול בערבויות מפורט בנוהל נפרד לעניין זה (קישור לנוהל ערבויות).

 **אופן בדיקת המשלוח**

* 1. בהמשך לבדיקת מסמכי הבקשה, תתבצע בדיקת **זיהוי ונטילה** במחסני היבואן (אם ניתן אישור שחרור מותנה) או בשטח הנמל כאשר הטובין עוד נמצא בחזקת המכס ובדיקת משלוח לפי **נספח ה-"ש"** הרלוונטי ע"י מעבדת בדיקה ושליחת "המלצה לעמידה בדרישות הממונה" למערכת תקשורת ומידע לצורך הפקת "אישור עמידה בדרישות הממונה על התקינה לשחרור טובין מיובאים", כמפורט להלן.
	2. יובהר כי על התהליך כולו, ממועד מתן אישור שחרור מותנה או מיום שחרור מהמכס (המאוחר ביניהם) ועד להפקת "אישור עמידה בדרישות הממונה על התקינה לשחרור טובין מיובאים" להסתיים בפרק זמן שלא יעלה על 6 חודשים, אלא אם כן ניתנה הארכה בהתאם לסעיפים 5.2.37 ו-5.2.38 (להלן – **"הזמן המקסימלי לבדיקת המשלוח"**).

**זיהוי, נטילה ובדיקה לפי נספחי ה-ש'**

* 1. באחריות המעבדה לבצע את פעולת הזיהוי והנטילה לא יאוחר מ-45 ימים ממועד מתן אישור שחרור מותנה או מיום שחרור מהמכס, המאוחר ביניהם. על היבואן לשתף פעולה באופן מלא לשם עמידה בלוחות הזמנים האמורים. אם לא בוצעה בדיקת זיהוי ונטילה על המעבדה לדווח על כך לממונה על התקינה ולפעול לפי הוראותיו.
	2. המעבדה תמלא דוח זיהוי ונטילה בהתאם לממצאים.
	3. אם דוח זיהוי ונטילה יצא תקין ממשיכים לבדיקה, סעיף 5.2.21.

**זיהוי**

* 1. טרם ביצוע הדגימה יוודא נציג המעבדה כי תיאור הטובין במסמכי הבקשה (אל מול מסמכי היבוא והמסמכים הנלווים) מאפשר זיהוי ודאי של המוצר במחסן היבואן, וכי המשלוח מאוחסן בשלמותו בצורה המאפשרת את זיהויו המלא אל מול מסמכי המשלוח.

יובהר כי נדרשת להיות התאמה מלאה בין תיאור הדגם שע"ג המוצר לבין מסמכי היבוא או קשר בין תיאור הדגם של המוצר במסמכי היבוא לבין מסמכי הגשת הבקשה למעבדת בדיקה.

* 1. אם בבדיקת זיהוי התקבלה מסקנה "לא מתאים" המעבדה תעדכן את היבואן, תדווח לממונה על התקינה ותפעל על פי הוראותיו. הדיווח יכלול עדכון האם הטובין המיובאים עדיין בחזקת היבואן. ככל שמדובר בשטח הנמל יבוטלו אישורי השחרור שניתנו לבקשת היבוא.

**נטילה**

* 1. אם בבדיקת הזיהוי התקבלה מסקנה "מתאים" תעבור המעבדה לנטילה מהמשלוח.
	2. אם הנטילה מתבצעת כאשר המשלוח עדיין בחזקת המכס, הנטילה תתבצע על ידי **הוצאת דוגמה**. לשם כך, המעבדה מפיקה למכס "אישור הוצאת דוגמה מהמכס".
	3. אופן ביצוע הנטילה: נציג המעבדה ידגום באופן אקראי את המוצרים מתוך המשלוח בכמות המוגדרת בנספח ה-ש'. אם לא צוינה כמות מפורשת לנטילה בנספח ה-ש', נציג המעבדה ידגום יחידת מוצר אחת.
	4. באם מפאת גודל המוצר לא מתאפשרת נטילתו על ידי הנציג, אזי המוצר יסומן באופן ברור **ושאינו ניתן לשינוי** ויישלח למעבדת הבדיקה ע"י היבואן. על היבואן לדאוג לשמירת המוצר שסומן לבדיקה ללא שינוי כלשהו עד להובלתו למעבדה.

**בדיקה**

* 1. מעבדת הבדיקה תבצע את בדיקת הדגימה שניטלה מהמשלוח עפ"י נספח ה- ש' וזאת לא יאוחר מ-45 ימים ממועד נטילת הדגימה.

**כאשר המוצר נמצא מתאים-**

* 1. בסיום הבדיקה ובמידה והמוצר נמצא "מתאים" לדרישות התקן תשדר המעבדה למערכת תקשורת ומידע **"המלצה לעמידה בדרישות הממונה על התקינה**" ואת כל הפרטים והמסמכים הבאים:
		+ - 1. פרטי הבקשה.
				2. מסמכים שהגיש היבואן למעבדה במסגרת טיפול בבקשתו.
				3. פרטי המשלוח.
				4. תעודת בדיקה (אישור) של הדגם.
				5. תעודת בדיקת הדגימה שזוהתה וניטלה כמפורט לעיל.
				6. מסמכים רלוונטיים אחרים כפי שתמצא לנכון.
	2. עם קבלת "המלצה לעמידה בדרישות הממונה על התקינה", ובאם אין הנחיה אחרת של הממונה, יופק למשלוח **"אישור עמידה בדרישות הממונה על התקינה לשחרור טובין מיובאים"**.
	3. לגבי משלוחים שנבדקו ע"י הוצאת דוגמה יהווה "אישור עמידה בדרישות הממונה על התקינה לשחרור טובין מיובאים" גם אישור שחרור מהמכס.

**כאשר המוצר נמצא "לא מתאים" –**

* 1. המעבדה תוציא ליבואן הודעה בדבר הממצאים ותדרוש החלטתו בדבר טיפול בממצאים. היבואן רשאי לפעול באחת מהדרכים הבאות ולסיים את ביצוע החלופה הנבחרת תוך תקופה שלא תעלה על 45 ימים מיום הוצאת ההודעה בדבר הליקויים:
		+ - 1. תיקון הליקויים
				2. השמדת המשלוח
				3. החזרת המשלוח לחו"ל

**תיקון ליקויים –**

* + - 1. בחר היבואן לתקן את הליקויים, יודיע על כך בהקדם למעבדה, יפעל לתיקון הליקויים כנדרש, ויזמין את מעבדת הבדיקה לבצע בדיקת סילוק הליקויים.
			2. בדיקת סילוק הליקויים תתבצע על ידי המעבדה על פי זיהוי ונטילה בדומה לתהליך המוגדר בסעיפים 5.2.12-5.2.20 לעיל ותינתן החלטה לא יאוחר מ-45 ימים מיום הודעת היבואן על תיקון הליקויים.
			3. אם יימצא שהליקויים במשלוח סולקו כנדרש, תשדר המעבדה למערכת תקשורת ומידע "המלצה לעמידה בדרישות הממונה על התקינה".
			4. אם יימצא שהליקויים במשלוח לא סולקו כנדרש, רשאי היבואן להמשיך ולנסות לתקן את הליקויים, ובלבד שכלל התהליך יסתיים ב"זמן המקסימלי לבדיקת המשלוח". ככל שחלפה התקופה האמורה והליקויים לא סולקו כנדרש, יידרש היבואן להשמיד את הטובין או להשיבם לחו"ל באופן מיידי.

**השמדה -**

* + - 1. בחר היבואן להשמיד את המשלוח יודיע על כך בהקדם למעבדה ויתאם עמה מועד ומיקום להשמדת המשלוח.
			2. השמדת המשלוח תתבצע על ידי היבואן בנוכחות נציגי מעבדת הבדיקה.
			3. בעת ביצוע ההשמדה על נציג המעבדה לוודא כי:
			4. קיימת כל הכמות של הטובין המיועדים להשמדה.
			5. ההשמדה מבוצעת באופן שאינו מאפשר שימוש חוזר בטובין.
			6. בוצעה ההשמדה כנדרש - מעבדת הבדיקה תדווח במערכת הממונה על התקינה על ביצוע ההשמדה.
			7. המעבדה תשמור את התיעוד המלא המעיד על אופן ביצוע ההשמדה.
			8. במידה והיבואן לא הזמין את המעבדה לבדיקת ההשמדה או שההשמדה לא בוצעה כנדרש, תודיע על כך המעבדה לממונה על התקינה בהקדם ותפעל בהתאם להנחיותיו.

**החזרת המשלוח לחו"ל –**

* + - 1. בחר היבואן להחזיר את המשלוח לחו"ל, יודיע על כך בהקדם למעבדה ועם החזרת המשלוח לחו"ל ימציא למעבדה ראיות לייצוא המשלוח (הצהרת יצוא, חשבון ספק, שטר יצוא).
			2. עם קבלת כל המסמכים, מעבדת הבדיקה תדווח במערכת תקשורת ומידע של הממונה על התקינה על החזרת המשלוח לחו"ל.
			3. המעבדה תשמור את התיעוד המלא המעיד על החזרת המשלוח לחו"ל.
			4. אם לא הוגשו המסמכים הנדרשים להוכחת הוצאת הטובין לחו"ל או במידה והמסמכים שהוגשו מעלים ספק בדבר יצוא הטובין לחו"ל, תודיע על כך המעבדה לממונה על התקינה בהקדם ותפעל בהתאם להנחיותיו.

**בקשה לשינוי אופן הטיפול או להארכת תקופת הטיפול במשלוח** –

* + - 1. יבואן רשאי לבקש לשנות את בחירתו בין תיקון ליקויים, השמדה או החזרת הטובין לחו"ל ובלבד שיודיע על כך בהקדם למעבדת הבדיקה, יפעל בהתאם להוראות המתאימות וכי הכל יתבצע בתקופה שלא תעלה על חצי שנה ממועד מתן אישור שחרור מותנה או מיום שחרור מהמכס (המאוחר ביניהם) ועד להפקת "אישור עמידה בדרישות הממונה על התקינה לשחרור טובין מיובאים".
			2. יבואן רשאי לבקש ממעבדת הבדיקה להאריך את התקופה האמורה בתקופה שלא תעלה על חצי שנה נוספת, בהתאם לנסיבות העניין. המעבדה תאשר את הבקשה אם מצאה כי ישנו צורך מקצועי בכך ובמידה והיבואן משתף פעולה באופן מלא בתהליך .
			3. המעבדה תשלים את בדיקת המשלוח לא יאוחר מתום 6 חודשים ממועד הגשת הבקשה או ממועד השחרור מהמכס, המאוחר מביניהם. על כל עיכוב, על המעבדה לדווח לממונה על התקינה. אם מדובר בהארכה הנדרשת **מנסיבות הקשורות למעבדה** (ולא בשל התנהלות היבואן כמפורט לעיל), על המעבדה להגיש לממונה על התקינה בקשה להארכה ולפעול על פי הוראותיו.

**מקרים מיוחדים של משלוחים –**

* + - 1. **איחוד משלוחים** - במקרה ומדובר במספר משלוחים של אותם טובין רשאי היבואן לבקש כי יאושר **"איחוד המשלוחים"** לצורך קיום בדיקת משלוח אחת לכל המשלוחים וזאת אם מתקיימים **כל** התנאים הבאים:
				1. הדגמים בהם זהים.
				2. כל המשלוחים הגיעו בטווח זמן שלא יעלה על 60 ימים.
				3. הם נושאים מספרים **סידוריים עוקבים** או סימון מנת הייצור שניתנו ע"י היצרן והמעידים על כך שהטובין הם מאותה סידרת ייצור.
			2. **משלוח טובין במסלול יבוא על בסיס התאמה לתקן הישראלי הרשמי – בקבוצת יבוא 1 שהם דוגמאות או מיועדים ל: חלקי חילוף לתעשייה, שימוש עצמי או לשימוש בהליך ייצור -**
				1. כלל טובין שהם דוגמאות או מיועדים ל: חלקי חילוף לתעשייה, שימוש עצמי או לשימוש בהליך ייצור, פטורים מהחזקת תיק מוצר לדגם, בהתאם לאמור בסעיף 2יב(ג) לפקודת היבוא והיצוא ופטורים מחובת עמידה בהוראות הסימון כנדרש בתקן הרשמי החל עליהם, בהתאם לאמור בסעיף 9(א)(7) לחוק התקנים
				2. לטובין בקבוצת יבוא 1 שייעודו כמפורט בסעיף 5.2.39.1 יש להגיש הצהרה בחתימת היבואן בדבר ייעוד הטובין שבמשלוח (קישור לנספח ג' – הצהרה לגבי טובין בקבוצת יבוא 1 שהם דוגמאות או מיועדים ל: חלקי חילוף לתעשייה, שימוש עצמי או לשימוש בהליך ייצור)
			3. **משלוח טובין משומשים או מחודשים** – במקרה זה התנאי לקבלת אישור הממונה על התקינה הוא אישור דגם **ובדיקות לכל מוצר שבמשלוח.** במקרים אלו מחובתו של היבואן לציין בטופס הבקשה כי מדובר בטובין משומשים או מחודשים.
			4. **אישור במסגרת תו תקן**

יבואן המעוניין לייבא טובין המסומנים בתו תקן כנדרש בחוק התקנים ובתקנות התקנים (תו–תקן וסימן השגחה), התשמ"ב–1982, יגיש בקשה מתאימה לאישור ושחרור המשלוח למכון התקנים. עם אישור המכון את הבקשה, יופק אישור עמידה בדרישות הממונה על התקינה.

* + - 1. **אישור תל"ח – תקן לא חל**
		1. במידה ויבואן מבקש לקבוע כי תקן רשמי המוזכר בתוספת השנייה לצו יבוא חופשי לצד סיווג טובין לפי צו תעריף המכס לא חל על הטובין שבמשלוח, יגיש היבואן **בקשה למעבדת בדיקה לשחרור טובין במסלול תל"ח** והמעבדה תבחן את הבקשה מול חלות התקן.
		2. בכדי לקבוע כי תקן לא חל על מוצר מסוים, על מעבדת הבדיקה לבחון את פרטים ותיאור הטובין לפי מסמכי יצרן/מסמכי יבוא אל מול הגדרת חלות התקן.
		3. במקרה שלא ניתן להסתפק בבחינת המסמכים, מעבדת הבדיקה יכולה לבחון גם את הטובין עצמם (בחינה שאינה מצריכה בדיקת מעבדה) ולהכריע בשאלה.
		4. מעבדת הבדיקה תבחן את הבקשה ובמידה וימצא כי יש הצדקה למתן אישור התל"ח תשדר המעבדה למערכת תקשורת ומידע המלצה למתן אישור תל"ח ויופק אישור עמידה בדרישות הממונה על התקינה.
		5. במידה וימצא על ידי מעבדת הבדיקה כי אין הצדקה לאישור תל"ח היא תשיב ליבואן כי התקן חל, ועל כן יש לקבל אישור עמידה בדרישות הממונה על התקינה במסלול בהתאם לתקן החל על הטובין.
			1. **טיפול במשלוחים המיועדים לשטחי הרשות הפלשתינאית**
		6. ככלל, למשלוחים המיועדים לרשות הפלסטינית לא יינתן אישור שחרור תחת התחייבות למכס, כלומר כל הבדיקות תתבצענה טרם שחרור הטובין מחזקת המכס.
		7. לאחר שהמשלוח ייבדק וימצא מתאים לדרישות, תשלח המעבדה הבודקת למערכת תקשורת ומידע, את המלצתה (בלוויית המסמכים כפי שפורט לעיל לעניין אישור המשלוח) ואז יופק "אישור עמידה בדרישות הממונה על התקינה לשחרור טובין מיובאים". אישור זה יהיה גם אישור לשחרור המשלוח מרשות המכס ולהעברתו לשטחי הרשות הפלשתינאית.
		8. טובין מיועד לשיווק בשטחי הרשות זכאים לפטור מחובת סימון בשפה העברית לפי דרישות התקן הרשמי ובלבד שהטובין יסומנו כנדרש בתקן הרשמי בשפה הערבית.
		9. אם בבדיקה מתגלים ליקויים שניתן לתקנם והיבואן מעוניין בכך, ניתן יהיה לשחרר את הטובין בשחרור תחת התחייבות לשטחי הרשות הפלסטינית בתנאים הבאים בלבד:
			1. יש למעבדת בדיקה הסכם לביצוע זיהוי ונטילה או בדיקת סילוק ליקויים עם מכון התקנים הפלסטיני (PSI), הסכם מסוג זה טעון את אישורו של הממונה על התקינה.
			2. השחרור תחת התחייבות יתבצע לחזקת היבואן בשטחי הרשות בלבד.
			3. השחרור תחת התחייבות יתבצע תחת התחייבות היבואן להשאיר את הטובין ברשותו ולאחסן אותו תחת "הסגר" במחסניו עד לקבלת אישור הממונה על התקינה.
			4. תוגש ערבות מתאימה.
		10. כל שאר ההוראות לגבי קבלת "אישור עמידה בדרישות הממונה על התקינה לשחרור טובין מיובאים" לפי קבוצות הטובין כמפורט לעיל חלות על משלוחי הטובין לרשות הפלסטינית, אלא אם כן נאמר במפורש אחרת.

1. **קבוצת טובין 2 – הצהרה המתבססת על אישור דגם**
	1. על היבואן לצרף לבקשתו את **המסמכים הבאים**
		1. "הצהרת יבואן במסלול יבוא על בסיס התאמה לתקן ישראלי רשמי"
		2. אישור הדגם שעליו מתבססת הבקשה
		3. שטר מטען
		4. חשבון ספק
		5. כל מסמך שיאפשר למעבדה לבחון ולאשר את שיוך הטובין לקבוצה 2
	2. מעבדת הבדיקה תבדוק, בהתבסס על המסמכים שהוגשו לה, כי הטובין המיובאים אכן מסווגים בקבוצת יבוא מספר 2 ושאישור הדגם, שצרף היבואן, אכן רלוונטי לטובין שבגינם הוגשה בקשת היבואן.
	3. אם המעבדה לא מצליחה לבסס את ההתאמות כמפורט לעיל, היא רשאית לדרוש מהיבואן השלמת פרטים ומסמכים המאפשרים את הזיהוי הנדרש ואף לדרוש לבצע זיהוי פיזי של הטובין שבמשלוח.
	4. מצאה המעבדה כי התקיימו התנאים הנדרשים, תשדר מעבדת הבדיקה למערכת תקשורת ומידע את המלצתה למתן "אישור עמידה בדרישות הממונה על התקינה לשחרור טובין מיובאים" במסלול המתאים ויופק אישור הממונה כנדרש.
	5. מצאה המעבדה כי לא התקיימו התנאים הנדרשים, תודיע על כך ליבואן והיבואן יידרש לבצע בדיקת משלוח.
2. **מסלול הצהרת התאמה לתקן ישראלי רשמי - קבוצת טובין 3 – הצהרה על התאמה לתקן ישראלי רשמי בלבד**
	1. על היבואן לצרף לבקשתו את **המסמכים הבאים**
		1. "הצהרת יבואן במסלול יבוא על בסיס התאמה לתקן ישראלי רשמי "
		2. שטר מטען
		3. חשבון ספק
		4. כל מסמך שיאפשר למעבדה לבחון ולאשר את שיוך הטובין לקבוצה 3
	2. מעבדת הבדיקה תבדוק, בהתבסס על המסמכים שהוגשו לה, כי הטובין המיובאים אכן מסווגים בקבוצת יבוא מספר 3 וכי המסמכים מתאימים לטובין שבגינם הוגשה בקשת היבואן.
	3. אם המעבדה לא מצליחה לבסס את ההתאמות כמפורט לעיל, היא רשאית לדרוש מהיבואן השלמת פרטים ומסמכים המאפשרים את הזיהוי הנדרש ואף לדרוש לבצע זיהוי פיזי של הטובין שבמשלוח.
	4. מצאה המעבדה כי התקיימו התנאים הנדרשים, תשדר מעבדת הבדיקה למערכת תקשורת ומידע את המלצתה למתן "אישור עמידה בדרישות הממונה על התקינה לשחרור טובין מיובאים" במסלול המתאים ויופק אישור הממונה כנדרש.
	5. מצאה המעבדה כי לא התקיימו התנאים הנדרשים, תודיע על כך ליבואן והיבואן יידרש לבצע בדיקת משלוח.
3. **במקרה בו הטובין מסווג בקבוצה 1 אולם בתקן החל עליו קיימים גם סעיפים רשמיים שבקבוצות 2 או 3:**
	* 1. הבקשה תוגש ותטופל לפי קבוצה 1.
		2. אולם, לגבי הסעיפים שבקבוצות 2 או 3 היבואן יצרף לבקשתו הצהרה ומסמכים כפי שפורט לעיל לגבי קבוצות אלו (לגבי סעיפים שהם בקבוצה 3 יצרף הצהרה ובסעיפים שהם בקבוצה 2 יצרף אישור דגם והצהרה).
4. **מסלול הצהרה - התאמה לתקינה בינלאומית**
	1. על היבואן לצרף לבקשתו אתהמסמכיםכמפורט בסעיף 3.4.
	2. מעבדת בדיקה תבחן את הנתונים והמסמכים המפורטים בבקשה כמפורט להלן:
		1. המעבדה שהפיקה את התעודה היא מעבדה מוסמכת על ידי אחד הגופים החברים בארגון ILAC כנדרש.
		2. המעבדה בעלת הסמכה לתקן הרלוונטי.
		3. התקינה הבינלאומית המפורטת בתעודה תואמת לתקינה בינלאומית (לפי המהדורה עדכנית שלה) שאומצה בתקן ישראלי רשמי.
		4. הטובין אינם מופיעים בתוספת השלישית לחוק התקנים.
		5. מעבדת הבדיקה תבדוק, בהתבסס על המסמכים שהוגשו לה, כי המסמכים מתאימים לטובין שבגינם הוגשה בקשת היבואן.
	3. בהתקיים כל הנ"ל תשדר מעבדת הבדיקה למערכת תקשורת ומידע את המלצתה למתן "אישור עמידה בדרישות הממונה על התקינה לשחרור טובין מיובאים" ויופק אישור הממונה על התקינה.

# פרק 6: חובות היבואנים

1. **היבואנים יקיימו את החובות המוטלות עליהם מכוח כל דין, לרבות הדגשים הבאים:**

**רישום במרשם היבואנים -**

* 1. היבואן יירשם במרשם היבואנים.
	2. על היבואן לעדכן את פרטיו מעת לעת כאמור בפרק 2: מרשם היבואנים.

**חובת שיתוף פעולה –**

* 1. היבואן יקיים את כל ההצהרות וההתחייבויות שהגיש במסגרת בקשותיו השונות לאישור יבוא הטובין, לאישור הדגם וכיוצא בזה.
	2. היבואן יאפשר למעבדת בדיקה לקיים את כל הנדרש לשם קיום הוראות פקודת היבוא והיצוא והוראות כל דין.
	3. החל יבואן בביצוע בדיקה של טובין מסוים במשלוח מסוים לצורך אישור המשלוח על ידי מעבדת בדיקה אחת, לא יהיה רשאי הוא להמשיך את ביצועה של בדיקת הטובין האמור באותו משלוח או להתחיל את ביצוע הבדיקה האמורה מחדש אצל מעבדת בדיקה אחרת, למעט אם קיבל לכך אישור מראש ובכתב מהממונה על התקינה ובהתקיים נסיבות חריגות המצדיקות זאת, לדעת הממונה וכפי שיפרט.

**חובת שמירת מסמכים -**

* 1. על היבואן לשמור את המסמכים הנדרשים בהתאם להוראות פקודת היבוא והיצוא ולהעביר לכל עוסק את המסמכים הנדרשים בהתאם לדרישת העקיבות כמפורט בחוק התקנים.

כחלק מכך, ישמור היבואן את המסמכים הבאים:

* + 1. "**תיק מוצר**" לדגם ולמשלוח, בהתאם למסלול הנבחר (כמפורט בנספח ד' – תיק מוצר לדגם).
		2. **תלונות** שהתקבלו אצל היבואן לגבי סיכונים שנגרמו מהטובין או שעלולים להיגרם לשלומו, לבריאותו או לבטיחותו של אדם מהטובין

או לאיכות הסביבה וכל בהתאם לחובה הקבועה בסעיף 9(א2)(3) לחוק התקנים.

* + 1. **הודעות שהעביר היבואן לממונה על התקינה** בהתאם לחובתו לפי סעיף 9 (א2)(1) ו –(2) לחוק התקנים בדבר אי עמידת הטובין בתקן הרשמי או בדבר ההסתברות הגבוהה לאי עמידתו או הודעה שנתן לממונה על התקינה בשל פגיעה שנגרמה או שעלולה להיגרם לשלומו, לבריאותו או לבטיחותו של אדם וכל לרבות פרוט פעולות תיקון או מניעה שנקט.

#

# פרק 7: מסלולי הקלות ליבואנים

1. **כללי**
	1. פרק זה מפרט את מסלולי ההקלות ליבואנים המבקשים להביא מצרכים המסווגים בקבוצת יבוא 1.

המסלולים האפשריים הנם: "מסלול ירוק", "מסלול זהב" ו"מסלול יהלום", לרבות התנאים לכניסה למסלולים אלו, ההקלות בכל מסלול והיציאה מהמסלולים.

* 1. המטרה של מסלולים אלו היא הקלה על יבואנים ובלבד שגם המצרך וגם היבואן הם בעלי היסטוריית יבוא תקינה כפי שיפורט להלן.
	2. מסלולי ההקלות הנם ליבואן ולמוצר למול כל מעבדה בנפרד, כל מעבדה תחליט על מסלול הקלות לפי מאפייני פעילות היבואן מולה.
	3. כניסת יבואן למצב של הפרת אמון מבטלת את הזכאות להקלות למול כל המעבדות.
1. **"מסלול ירוק"**
	1. ההקלות שמקנה "מסלול ירוק"
		1. במשלוחים המסחריים יערכו בדיקות, עפ"י המפורט בנספח הש' העדכני, ל- 50% מהמשלוחים מאותם הדגמים שהתיק המעבדתי שלהם הוגדר כירוק על פי סעיף 7.2.2.3.
		2. המשלוחים שיבדקו ייבחרו בשיטת דגימה אקראית.
		3. שארית המשלוחים יקבלו "אישור משלוח" ללא בדיקה ואישור זה דינו כאישור כל משלוח אחר.
	2. התנאים להצטרפות למסלול הירוק
		1. מעבדה תוודא שיבואן עומד בשני התנאים הבאים "יבואן ירוק ו"תיק מעבדתי ירוק", ובהתאם תכניס את היבואן למסלול ירוק.
		2. התנאים לקבלת מעמד "יבואן ירוק":
			1. היבואן לא נמצא בסטאטוס מפר אמון ולא היה בסטטוס זה במהלך 3 השנים האחרונות.
			2. היבואן היה בסטאטוס מפר אמון ב-3 השנים האחרונות, אך עמד בתנאים להחזרה מסטטוס זה בהתאם לסעיף 7.5.2

לשם בדיקת סטטוס מפר אמון של יבואן ב-3 השנים האחרונות, על המעבדה לפנות לממונה על התקינה לקבלת המידע הנדרש.

* + - 1. היבואן מייבא טובין מאותו היצרן ובכמויות מסחריות, בתדירות של לפחות 3 משלוחים בשנה החולפת האחרונה (מתאריך הגשת הבקשה הנוכחית שנה אחורה).
			2. לא התקבלה כל הנחייה ו/או התראה מרשות מוסמכת כלשהי (כגון אגף המכס, הממונה על התקינה במשרד ) המונעת כניסתו למסלול הירוק.
			3. עומד בכל התחייבויותיו כנדרש.
		1. תיק יוגדר כ"תיק מעבדתי ירוק" בהתקיים התנאים הבאים:
			1. הטובין הנבדקים משויכים לתיק המוצר ומסווגים בקבוצה מספר 1.
			2. הדגם/ משפחת הדגמים מאושר/ים עפ"י התקן הישים.
			3. קיימת תעודת בדיקה מלאה לדגם (לאותם סעיפי תקן שהוגדרו כרשמיים בצו יבוא חופשי) בתוקף על פי המפורט בנספח ה – ש' העדכני.
			4. מערכת הבטחת איכות במפעל היצרן תהיה מאושרת כמי שעומדת בדרישות המהדורה התקפה של ISO9001 ע"י גוף התעדה מוסמך לפי 17021 ISO לתקני ניהול. הסמכתו של גוף התעדה ניתנה ע"י גוף אקרדיטציה מוכר שהינו חבר ב- IFA

(INTERNATIONAL ACCREDITATION FORUM) ושחתום על (MLA (MULTILATERAL AGREEMENT.

תנאי חלופי אפשרי לדרישה זאת הינו כאשר חברה מייצרת את מוצריה אצל יצרנים שונים תחת שם המותג שלה (ORIGINAL EQUIMPMENT MANUFACTURER OEM-) והיא והיא מקיימת מערכת פיקוח על היצרנים שלה בהתאם לסעיפים הנוגעים של המהדורה התקפה של ISO9001 ומחזיקה במסמכים תקפים המעידים על ביצוע שוטף של הפיקוח.

* + - 1. בתעודות ההתעדה הנ"ל יפורטו תחומי ההסמכה הרלוואנטים לטובין שלגביהם מבוקשות ההקלות, בשפה האנגלית, תוקף התעודה, שם היצרן, כתובת המפעל, ושם המדינה. נדרש כי התעודה תהיה בתוקף כל עוד היבואן נמצא במסלול הירוק/זהב. באחריות היבואן, להמציא למעבדת הבדיקה תעודה תקפה חדשה עם סיום תוקף תעודת ההתעדה הקודמת.
			2. מתאריך הגשת הבקשה הנוכחית שנה אחורה,היו לפחות 3 משלוחים רציפים מאותו יצרן/יבואן לאותו "תיק מעבדתי ירוק" שבבדיקות החלקיות נרשמו מסקנות "מתאים".
		1. הוצאה מ"מסלול ירוק"
			1. בכל מקרה בו יוכנס יבואן לסטאטוס של מפר אמון, בהתאם להוראות נוהל זה, יבוטלו ההקלות באופן מידי והיבואן יוצא מ"המסלול הירוק"(ובהתאם גם מ"מסלול זהב" או מ"מסלול יהלום").
			2. כאשר אחד, או יותר, מהתנאים האחרים המפורטים בסעיף 7.2.2.2 מופר או חדל להתקיים, תברר מעבדת הבדיקה עם היבואן, בהתאם למקרה, את מהות החריגה, סמוך עד כמה שניתן למועד ההפרה.
			3. לא תוקנה/טופלה חריגה כלשהי ע"י יבואן, במועד שהוקצה לו לשם כך על ידי מעבדת הבדיקה, תבטל מעבדת הבדיקה את כל ההקלות ב"מסלול הירוק" לגביו.
			4. במידה ויתגלו אי התאמות במשלוח ששוחרר ללא בדיקה טרם מתן אישור הממונה על התקינה, במסגרת מסלול הקלות (לרבות מסלול זהב ויהלום) אזי בנוסף להוצאה מהמסלול, המעבדה הבודקת תחייב את היבואן לבצע למשלוח "קריאת איסוף" (RECALL) ותדווח על כך מידית לממונה על התקינה.
1. **"מסלול זהב"**
	1. ההקלות שמקנה "מסלול זהב"
		1. במשלוחים המסחריים יערכו בדיקות, עפ"י המפורט בנספח הש' הישים, ל- 33% מהמנות מאותם הדגמים שהתיק המעבדתי שלהם הוגדר כירוק על פי סעיף 7.2.2.3.
		2. המנות שייבדקו ייבחרו בשיטת דגימה אקראית
		3. שארית המשלוחים יקבלו את אישור המשלוח ללא בדיקה ואישור זה דינו כאישור כל משלוח אחר.
	2. תנאים להצטרפות למסלול זהב

היבואן נמצא במסלול ירוק עם לפחות תיק מעבדתי ירוק אחד במשך שנה ברציפות, כאשר ההצטרפות למסלול הזהב היא לגבי כל מוצר בנפרד.

* 1. הוצאה ממסלול זהב

יבואן יוצא אוטומטית ממסלול זהב עם הוצאתו ממסלול ירוק (ראה סעיף 7.2.2.4) ובהתקיים אותם תנאים.

1. **"מסלול יהלום"**
	1. ההקלות שמקנה "מסלול יהלום"

מיד עם קבלת טופס הבקשה תיתן מעבדת הבדיקה אישור משלוח שישמש אסמכתה למתן אישור עמידה בדרישות הממונה על התקינה, זאת לפני ביצוע בדיקות הש' למשלוח והבדיקות יתבצעו לאחר מתן "אישור עמידה בדרישות הממונה על התקינה לשחרור טובין מיובאים". הקלה זו הנה בנוסף להקלה לה זכאי היבואן מעצם היותו במסלול הירוק או הזהב.

* 1. תנאים להצטרפות
		1. היבואן נמצא במסלול ירוק או זהב.
		2. מייבא בממוצע שנתי, לפחות **3** משלוחים בשבוע, של מוצרים אשר תיק המוצר שלהם הוגדר כירוק.
		3. ליבואן חנויות בבעלותו אשר רק בהן נמכרים הטובין אותם הוא מייבא.
		4. היבואן מקיים מערכת ניהול מלאי ממוכנת. המחסנים מסודרים ומאותרים באופן כזה שבו המשלוחים נכנסים, עוברים תהליך של סילוק ליקויים, מונחים על מדפים, מאותרים ומזוהים כמוכנים לשיווק. כל תהליך קליטה, סילוק ליקויים ואחסנה זה מתועד לפרטיו ויש אפשרות לעקוב אחר המיקום והזיהוי במחסנים בכל שלבי הקליטה, ההכנה והניפוק של כל מוצר.
		5. מחזיק מערכת נהלים מסודרת ומקיפה המסדירה לפרטיו את תהליך הטיפול של היבואן בטובין המיובאים אשר התיק המעבדתי שלהם הוגדר כירוק (לרבות טיפול בסימון, סילוק ליקויים, גיבויים, הדרכות והסמכות), והוא פועל על פיה.
		6. מחזיק ומקיים נוהל פנימי עדכני, שאושר ע"י מעבדת הבדיקה, המסדיר את טיפול הלקוח ביתר הטובין המיובאים על ידו (אשר התיק המעבדתי שלהם לא הוגדר כירוק: דגמים חדשים שאין עליהם אישור דגם, מוצרים שאינם במסלול הירוק וכו').
		7. עמד בתנאי סקר מקדים שערכה מעבדת הבדיקה במחסניו לאימות התקיימותם של סעיפים 7.4.2.4 עד 7.4.2.6 לעיל. ניתן להיעזר ברשימת התיוג, המצורפת לפרק זה, לשם ביצוע הסקר.
		8. עומד בתנאי סקרי מעקב שתערוך מעבדת הבדיקה במחסניו, אחת לשנתיים, לאימות המשך התקיימותם של סעיפים 7.4.2.4 עד 7.4.2.6 לעיל. סקר המעקב יבוצע אף הוא, בעזרת רשימת התיוג הנ"ל.
		9. **על אף האמור לעיל, יבואנים שהיו במסלול יהלום ערב כניסתה לתוקף של הוראה זו, גם אם אינם מקיימים את מלוא התנאים , ימשיכו להיות במסלול זה אם המליץ על כך מכון התקנים ונימק את המלצתו וההמלצה אושרה על ידי מהממונה.**
	2. תהליך הטיפול במשלוח שיובא ב"מסלול יהלום"
		1. היבואן יגיש בקשה לשחרור הטובין
		2. מעבדת הבדיקה תאמת את הזכאות לשחרור במסלול זה.

אומתה הזכאות – מעבדת הבדיקה תנפיק אישור משלוח שיהווה אסמכתא למתן "אישור עמידה בדרישות הממונה על התקינה לשחרור טובין מיובאים".

* + 1. מיד עם קבלת הטובין במחסניו יפעל היבואן כלהלן:
			1. יבצע, במידת הצורך, תהליך של סילוק ליקויים.
			2. ידגום אקראית מוצר אחד מכל דגם/משפחה שבמשלוח שיסומן במספר הבקשה ויאחסנו במקום מוגדר ומסומן במחסניו עד הגעת המעבדה לבדיקה.
			3. יודיע למעבדת הבדיקה אילו דגמים מוכנים לבדיקה.
			4. רק לאחר ביצוע ההליך הנ"ל יהיה רשאי היבואן למכור את הטובין. היבואן ימכור אך ורק טובין העומדים בדרישות התקנים הרשמיים החלים עליהם מעבדת הבדיקה תבצע את הבדיקה לא יאוחר משבועיים ממועד מתן אישור המשלוח.
			5. אחת לשבוע (מידי שבוע), יבצע נציג המעבדה הבודקת בדיקות של המשלוחים של היבואן שהוכנס ל"מסלול יהלום" המוצר הנבדק ידגם מהמדפים ובהיעדר מלאי ייבדק המוצר שנדגם על ידי היבואן כאמור בסעיף 7.4.3.3.2 לעיל.
			6. היה ובבדיקת המוצר התגלתה אי התאמה לתקן, תחייב המעבדה את היבואן לבצע "קריאת איסוף"(RECALL), תדווח לממונה ותפעל לפי הנחיותיו.
		2. הוצאה מ"מסלול יהלום"
			1. יבואן יוצא אוטומטית ממסלול יהלום עם הוצאתו ממסלול ירוק (ראה סעיף 7.2.2.4 לעיל).
			2. במקרה של הפרה של אחד או יותר מהתנאים הנוספים המפורטים בסעיף 7.4.2 לעיל, תבצע מעבדת הבדיקה בירור דחוף, לפשר ההפרה, עם איש הקשר מטעם היבואן. בהיעדר הסבר מניח את הדעת, יוצא היבואן ממסלול יהלום ותבוטלנה ההקלות שניתנו לו במסגרת מסלול זה.
1. **חזרה למסלולי הקלות**
	1. מעבדת בדיקה יכולה להחזיר יבואן שהיה במסלול הקלות ובשל אי עמידה באחד מהתנאים הוצא ממנו, בחזרה למסלול ובלבד שיעמוד בתנאים כפי שיפורטו לעיל.
	2. חזרה ל"מסלול ירוק"
		1. ננקטו כל הפעולות הנדרשות ו/או הוצגו הוכחות לכך שנשוא ההפרה (אי העמידה בתנאים) טופל /סולק ע"י היבואן **וכי היבואן ממלא אחר מלוא התנאים הנדרשים לכניסה למסלול**.
	3. חזרה ל"מסלול זהב"

יבואן יוכל לחזור למסלול זהב רק לאחר שנה מחזרתו למסלול הירוק, בכפוף לכך שהוא **ממלא אחר מלוא התנאים הנדרשים לכניסה למסלול**.

* 1. חזרה ל"מסלול יהלום"
		1. היבואן חזר ל"מסלול ירוק".
		2. חלפה שנה לפחות מחזרתו למסלול הירוק.
		3. מעבדת הבדיקה בצעה סקר מקדים עפ"י סעיף 7.4.2.7 לעיל

**רשימת תיוג לביצוע סקר מקדים של מערכת ניהול מלאי במחסן לקוח**

|  |  |  |
| --- | --- | --- |
| **נושא** | **ממצאים** | **מסקנה** |
| התאמת כתובת המחסן להצהרת היבואן. |  |  |
| האם המחסן בבעלות היבואן ומופעל ע"י היבואן ? (או בבעלות קבלן משנה ומופעל ע"י קבלן משנה) |  |  |
| 1. האם קיים נוהל מבוקר של היבואן המגדיר ומפרט תפקיד מנהל לוגיסטיקה ? (ניהול מלאי, אחסנה, הפצה)
2. האם האחריות והסמכות של מנהל הלוגיסטיקה מפורטים בנוהל ?
 |  |  |
| א. האם תפקיד מנהל הלוגיסטיקה מאויש בפועל ?ב. האם מנהל הלוגיסטיקה בעל ניסיון מוקדם בניהול לוגיסטיקה ? |  |  |
| 1. האם קיים במחסן משרד לניהול וטיפול בדוקומנטציה של יבוא, קבלה, אחסנה והפצה ?
2. האם קיים נוהל מחסן המפרט את שיטת הטיפול והבדיקה של הדוקומנטציה ?
 |  |  |
| א. האם קיים מיפוי תהליך רשום של שלבי הטיפול בטובין (מהנמל ועד ללקוח) ? |  |  |
| 1. האם במחסן קיימת מערכת ניהול מלאי ממוכנת ?
2. האם מערכת ניהול המלאי הממוכנת בבעלות היבואן ?
3. האם קיים מסמך רשום לתפעול מערכת ניהול מלאי ממוכנת ?
4. האם קיים מסמך רשום המנחה ביצוע שיטתי של גיבוי רשומות פרטי המשלוח והמלאי במדיה מגנטית / אופטית ?
 |  |  |
| א. האם גיבוי רשומות ניהול מלאי במדיה מגנטית מבוצע באופן שיטתי ולאורך זמן ? |  |  |
| 1. האם נשמרים רשומות מסמכים של משלוחי יבוא ?
2. האם ניתן לשלוף רשומות משלוחי יבוא 7 שנים ?
 |  |  |
| 1. האם בדיקות קבלה של משלוחי יבוא במחסן מבוצעות ע"פ שיטה המפורטת במסמך מבוקר ?
2. האם נשמרים רישומי בדיקת הקבלה של כל משלוחי היבוא 7 שנים ?
3. האם רישומי בדיקות קבלה של כל משלוח יבוא כוללים: מספר מכולה, מספר סגר, מספר מיצהר, ארץ ייצור, שם ייצרן, מספר דגם ייצרן, מספר פריט של היצרן, כמות, שם מסחרי של הדגם ?
 |  |  |
| 1. האם מיקום טובין במחסן (איתור וזיהוי) רשום במערכת ניהול מלאי ממוכנת ?
2. האם פרטי זיהוי טובין במחסן מאפשרים עקיבות לפרטי משלוח יבוא ספציפיים ?
3. האם קיים נוהל לטיפול בדגמים חדשים שאין עליהם אישור דגם?
 |  |  |
| 1. האם מרוקנים משלוחי יבוא ממכולות בשערי כניסה למחסן היבואן ?
2. האם המחסן מחולק לאתרי אחסנה מוגדרים ומזוהים (חניה, פריקה, קבלה, אחסנה, אריזה ומשלוח) ?
3. האם נרשמים בשער יציאה של המחסן משלוחי מוצרים המופצים ללקוחות ?
4. האם פרטי רישומי משלוחי מוצרים יוצאים כוללים: תאריך נטילה מהמדף במחסן, איתור במחסן ממנו נלקח המוצר, מספר דגם יצרן, כינוי מסחרי של המוצר, כמות, מספר רישוי של הרכב ?
5. האם הוגדר אתר במחסן לביצוע פעילות ערך מוסף (כגון: סילוק ליקויים) ?
6. האם קיימת עמדת עבודה לביצוע בדיקות ע"י נציג המעבדה הבודקת?
 |  |  |
| 1. האם היבואן רשום ברשימת המסלול הירוק /זהב.
2. האם היבואן מייבא לפחות 3 משלוחים בשבוע?
 |  |  |
| 1. האם קיים נוהל לטיפול בסימון וביצוע סילוק לקויים במוצרים?
2. האם קיים נוהל הדרכות והסמכות?
 |  |  |

**מבצע הסקר:\_\_\_\_\_\_\_\_\_\_\_\_\_\_\_\_ גורם מאשר:\_\_\_\_\_\_\_\_\_\_\_\_\_\_\_\_\_\_\_\_\_ חתימה:\_\_\_\_\_\_\_\_\_\_\_\_\_\_\_\_\_\_\_\_ חתימה:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

# פרק 8: הפרות אמון

* 1. **כללי**
		1. הממונה על התקינה רשאי לקבוע כי יבואן הוא "מפר אמון", אם לדעתו התקיימו התנאים הקבועים לשם כך בפקודת היבוא והיצוא ובהתאם לאמור בפרק זה.
		2. על הליכי שחרור טובין, שיובא ע"י יבואן "מפר אמון", יחולו צעדי החמרה המתוארים בהמשך בפרק זה.
	2. **מטרות**
		1. קביעת העילות שבגינן תדווח המעבדה לממונה על התקינה על חשד להפרת אמון ותגיש המלצתה בהתאם.

יובהר כי הממונה רשאי להכניס יבואן לסטטוס "מפר אמון" גם ללא המלצת מעבדת בדיקה ובהתאם להוראות הפקודה ונוהל מפר אמון.

* + 1. פירוט צעדי ההחמרה במשטר הבדיקות והליכי השחרור מהמכס הנוגעים למתן אישור תחת התחייבות ואישור הממונה על התקינה ליבואן "מפר אמון".
		2. פירוט המקרים בהם תוכל המעבדה להמליץ לממונה על התקינה לבטל סטאטוס "מפר אמון" ליבואן וחזרה למשטר בדיקות רגיל.
	1. **העילות להכנסת יבואן לסטאטוס "מפר אמון" יהיו כמפורט בפקודה, ובכלל זה**
		1. מעבדת הבדיקה תעביר את המלצתה לממונה לעניין התקיימותן של העילות הבאות ותפעל בהתאם לצעדי ההחמרה במשטר הבדיקות כפי שיקבע הממונה:

במקרה שבו יבואן קיבל אישור שחרור תחת התחייבות והתקבלה התחייבותו שלא למכור את הטובין עד לבדיקה במחסניו ובידי המעבדה מידע נתמך בראיות כי היבואן הפר התחייבותו זו.

יובהר לעניין זה כי ככל שהטובין לא יימצאו בחזקת היבואן, או כאשר היבואן אינו מאפשר למעבדה או למפקח שהוסמך ע"י הממונה על התקינה לבדוק ולוודא את הימצאות הטובין בחזקתו, הדבר יחשב כמכירה ללא אישור.

היבואן ייבא טובין או ביקש לייבא טובין על יסוד מידע כוזב או שגוי, לרבות באמצעות מסמכים כוזבים או שגויים.

היבואן מונע מהמעבדה להשלים את הליך אישור המשלוח בפרק זמן של 6 חודשים מיום מתן השחרור תחת התחייבות (ולא ניתנה הארכה למועד זה).

היבואן לא שתף פעולה עם מעבדת בדיקה במסגרת הליכי בקרת משלוחים מיובאים במסלולי הצהרות שהנחה לבצע הממונה על תקינה. כך לא פעל בהתאם להנחיות המעבדה לתיקון תיק מוצר לדגם, לתיקון ליקויים בטובין, לא הפסיק שיווק טובין, לא פרסם הודעות אזהרה ולא פעל לאיסוף הטובין מהציבור.

בידי הממונה על התקינה ראיות נתמכות בדבר הפרה של הפקודה.

במצבים של חברות בשליטת קרוב הנמצא בסטטוס מפר אמון, וזאת על-פי שיקול דעתו של הממונה על התקינה.

* 1. **העילות להוצאת יבואן מסטטוס מפר אמון**
		+ 1. באם החליט הממונה על התקינה שההכנסה לסטטוס מפר אמון תהיה לכמות משלוחים מוגדרת ורציפה ובמידה שבמשלוחים אלו קיבל היבואן את אישורי הממונה על התקינה לעמידה בדרישות התקן הרשמי ללא שהפר את התחייבויותיו.
			2. באם החליט הממונה על התקינה שההכנסה לסטטוס מפר אמון תהיה לתקופה קצובה ובמהלך תקופה זו קיבל היבואן את אישורי הממונה על התקינה לעמידה בדרישות התקן הרשמי ללא שהפר את התחייבויותיו.
	2. **אופן הטיפול**

**קבלת כל החומרים:**

* + - 1. הממונה יקבל את כל החומרים והראיות שבגינן מבקשים להכניס את היבואן לסטטוס מפר אמון.

**שימוע בטרם קבלת החלטה:**

* + - 1. הממונה יאפשר ליבואן להשמיע את טענותיו, בטרם קבלת החלטתו. ככלל השימוע יתבצע בכתב בלבד.
			2. הממונה יפרט במכתב את פרטי המקרים והנסיבות שבגינן הוא שוקל להכניס את היבואן לסטטוס מפר אמון וכן אם הוא שוקל אף לבטל את רישומו במרשם היבואנים בשל ההפרות הנדונות ויאפשר ליבואן להשמיע את טענותיו.
			3. יבואן אשר יבחר שלא להשיב למכתב השימוע או לחלק מהטענות האמורות בו, ייחשב כמי שוויתר על זכותו להשמיע את טענותיו והממונה יקבל את החלטתו בהתאם.

**קבלת החלטה ושליחתה ליבואן:**

* + - 1. לאחר שקילת כל הטענות והתייחסויות היבואן, יקבל הממונה את החלטתו.
			2. החלטת הממונה תועבר ליבואן לכתובת המייל שאותה ציין בבקשתו לרישום במרשם היבואנים והעתק ההחלטה, במקרה שהוחלט להכליל את היבואן בסטטוס מפר אמון, ישלח גם בדואר רשום עם אישור מסירה לכתובת היבואן במרשם היבואנים.
		1. **תוקף סטטוס "מפר אמון"**
			1. על פי הוראות הפקודה, הקביעה של יבואן כמפר אמון לא תעלה על שנה.
			2. הממונה יפעיל את שיקול דעתו לעניין תוקף סטטוס מפר אמון בהתייחס, בין היתר, למשתנים הבאים: מספר ההפרות שבוצעו על ידי היבואן, חומרת ההפרה, הסכנה שנשקפה לציבור מההפרה והצעדים שנקט היבואן בכדי למנוע את הסכנה.
		2. **המרה באזהרה**

כאשר מדובר בהפרה ראשונה בשלוש השנים שקדמו להפרה, שלא סיכנה את הציבור או שהיבואן פעל באופן מספק לדעת הממונה בכדי למנוע את הסכנה, רשאי הממונה להחליט להמיר את סטטוס מפר האמון באזהרה.

* + 1. **הגבלות החלות על יבואן בסטטוס מפר אמון**

יבואן בסטטוס "מפר אמון" לא יוכל "להנות" מההקלות המפורטות להלן:

* + - 1. פטור לפי הוראת סעיף 2(ג)(2) לצו יבוא חופשי.
			2. אישור תל"ח תקופתי, ובאם ניתן, יבוטל מיד עם הכנסתו של הלקוח לסטטוס מפר אמון.
			3. אישור תקופתי על עמידה בדרישות הממונה לטובין שניתן לגבם היתר סימון בתו תקן, ובאם ניתן לפני מועד קביעת סטטוס מפר האמון, יבוטל מיד עם הקביעה.
			4. יכולת לייבא טובין במסלול הצהרה בקבוצות טובין 2 ו-3. כל הטובין ייובאו על ידי "מפר האמון" באישור דגם ומשלוח.
			5. אישור שחרור תחת התחייבות מהמכס אלא אם הופקדה ערבות בנקאית בהתאם לנהלי הממונה. הממונה רשאי להורות במקרים מסוימים כי לא יינתן להם אישור שחרור תחת התחייבות כלל.
			6. מסלולי ההקלות. במידה והיבואן כבר נמצא במסלול ההקלות – יוצא מהמסלול באופן מיידי.

#

 איגור דסקלוביץ

הממונה על התקינה